A Bizottság 915/2004/EK rendelete
(2004. április 29.)
a tej- és tejtermékágazatra vonatkozó egyes rendeletek hatályon kívül helyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokban megkülönböztetett behozatali elbánásban részesíthető mezőgazdasági termékek exportjának előmozdításáról szóló, 1979. december 20-i 2931/79/EGK tanácsi rendeletre [1] és különösen annak 1. cikke (2) bekezdésére,
tekintettel a tej- és tejtermékpiac közös szervezéséről szóló, 1999. május 17-i 1255/1999/EK tanácsi rendeletre [2] és különösen annak 26. cikke (3) bekezdésére és 31. cikke (14) bekezdésére,
mivel:
(1) A behozataliengedély- és kiviteliengedély-rendszer, valamint a visszatérítések előzetes rögzítésének a tej és tejtermékek tekintetében történő végrehajtására vonatkozó különleges szabályok megállapításáról szóló, 1981. szeptember 14-i 2729/81/EGK bizottsági rendelet [3] előírja, hogy egy tagsággal nem rendelkező országban megnyitott pályázati eljárás során benyújtott, az előzetesen rögzített mértékű export-visszatérítésre kiállított engedélyek iránti kérelmek alkalmazásában kizárólag a tagsággal nem rendelkező importőr országok tej- és tejtermékágazatában ajánlati felhívás kibocsátására jogosult hivatalok névjegyzékének létrehozásáról szóló, 1981. szeptember 14-i 2730/81/EGK bizottsági rendelethez [4] csatolt jegyzéken feltüntetett állami hivatalok vagy közjogi intézmények által kibocsátott ajánlati felhívások vehetők figyelembe. A 2729/81/EGK rendeletet hatályon kívül helyező, a tejre és tejtermékekre vonatkozó export-visszatérítések alkalmazására vonatkozó különös részletes szabályok megállapításáról szóló, 1995. június 27-i 1466/95/EK bizottsági rendelet [5] 6. cikkének (1) bekezdésében ezt a rendelkezést megismételték. Az 1466/95/EK rendelet helyébe lépő, a tejre és tejtermékekre vonatkozó kiviteli engedélyek és export-visszatérítések tekintetében a 804/68/EGK tanácsi rendelet alkalmazására vonatkozó különös részletes szabályok megállapításáról szóló, 1999. január 26-i 174/1999/EK bizottsági rendelet [6] további hivatkozásokat nem tesz a 2730/81/EGK rendeletre, és a 8. cikkben előírja, hogy annak igazolását, hogy a hivatal közjogi-e vagy sem, a jövőben a kereskedőnek kell szolgáltatnia. A 2730/81/EGK rendelet ezért elvesztette célját és hatályon kívül helyezhető.
(2) A 2931/79/EGK rendelet 1. cikkének (1) bekezdése előírja, hogy olyan mezőgazdasági termékek kivitelekor, amelyek a Közösség által megkötött megállapodások értelmében a harmadik országokba történő behozatalkor különleges bánásmódban részesülnek, amennyiben egyes feltételek teljesülnek, a tagállamok illetékes hatóságai kérelemre és a megfelelő ellenőrzések elvégzését követően kibocsátják a feltételek teljesítését igazoló dokumentumot. Az említett rendelettel összhangban a Norvégiába történő behozatal esetén különleges bánásmód hatálya alá tartozó sajtok kivitelével kapcsolatos közigazgatási segítségnyújtásra vonatkozó részletes szabályok megállapításáról szóló, 1982. december 9-i 3305/82/EGK bizottsági rendelet [7] megköveteli az exportőröktől az exportált sajtok közösségi származását tanúsító bizonyítvány bemutatását. Az Európai Gazdasági Közösség és a Norvég Királyság között levélváltás formájában létrejött, egyes mezőgazdasági szabályokról szóló megállapodás [8] IV. mellékletének 4.1. pontja előírja, hogy a termékekre a megállapodás vagy egy EUR.1 szállítási bizonyítvány vagy egy számlanyilatkozat bemutatása esetén alkalmazandó. A 3305/82/EGK rendelet ezért hatályon kívül helyezhető, mivel az 1. cikkében említett bizonyítvány bemutatása a továbbiakban nem kötelező.
(3) Az egyes sajtok Ausztráliába történő kivitelére vonatkozó különleges feltételek megállapításáról szóló, 1983. december 5-i 3439/83/EGK bizottsági rendelet [9] úgy rendelkezik, hogy különleges igazolást kell bemutatni annak az országnak a hatóságai részére, amely tanúsítja, hogy az importált közösségi származású sajtok alacsonyabb visszatérítésben részesültek, mint a más rendeltetési hellyel rendelkezők. A tejre és tejtermékekre vonatkozó export-visszatérítések rögzítéséről szóló, 1996. szeptember 12-i 1776/96/EK bizottsági rendelet [10] elfogadásával az Ausztráliába exportált sajtokra vonatkozó visszatérítéseket a továbbiakban nem rögzítik, következésképpen a 3439/83/EGK rendelet elvesztette célját és hatályon kívül helyezhető.
(4) Az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
A 2730/81/EGK, a 3305/82/EGK és a 3439/83/EGK rendelet hatályát veszti.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. április 29-én.